Tiener vas ná moord op ouers, suster en vriendin | Maroela Media
'n Tienerseun is in hegtenis geneem nadat hy na bewering sy ouers, suster en 'n familievriendin op Oujaarsaand in sy ouerhuis in Long Branch, New Jersey, in die VSA doodgeskiet het.
Chris Gramiccioni, die plaaslike staatsaanklaer, het Maandag gesê die 16-jarige seun sal tereg staan op vier aanklagte van moord en ander aanklagte wat verband hou met die skietdood van sy ouers, Steven (44) en Linda (42) Kologi, sy 18-jarige suster, Brittany, en Mary Schultz (70), 'n vriendin wat by die gesin ingewoon het.
Volgens Gramiccioni het polisiebeamptes Sondag omstreeks 23:30 op die nasionale 911-noodlyn 'n oproep ontvang oor skote wat uit die gesin se huis gehoor is. Die polisie het by die huis opgedaag en die tiener is sonder enige teenkanting in hegtenis geneem.
Gramiccioni het die voorval as 'n "geïsoleerde voorval van huishoudelike geweld" beskryf. Die New York Daily News berig 'n semi-outomatiese geweer is vermoedelik gebruik om die moorde mee uit te voer. Die polisie het op die vuurwapen beslag gelê.